Ανακοίνωση που δημοσιεύεται σύμφωνα με το άρθρο 19 παράγραφος 3 του κανονισμού αριθ. 17 του Συμβουλίου

Υπόθεση COMP.F.1/37.893 - CECED - Θερμαντήρες νερού

(2001/C 250/03)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

1. Στις 20 Ιουνίου 2000, το Ευρωπαϊκό Συμβούλιο Κατασκευαστών Οικιακών Συσκευών (CEDED), κοινοποίησε μία συμφωνία ("η συμφωνία") της 19ης Νοεμβρίου 1999 με την οποία ορισμένα από τα μέλη της δεσμεύονται να βελτιώσουν την ενεργειακή απόδοση των θερμαντήρων νερού. Η CECED ζητά απαλλαγή βάσει του άρθρου 81 παράγραφος 3 της συνθήκης ΕΚ και του άρθρου 53 παράγραφος 3 της συμφωνίας ΕΟΧ.

2. ΤΑ ΜΕΡΗ

2. Η CECED αποτελεί ένωση με έδρα τις Βρυξέλλες στην οποία συμμετέχουν εταιρείες κατασκευής οικιακών συσκευών και επαγγελματικές ενώσεις. Στα μέλη της CECED και τα άλλα μέρη που υπέγραψαν τη συμφωνία περιλαμβάνονται οι Atlantic Group, Baxi SpA, Bosch Siemens Hausgeräte GmbH, Electrolux Productline Home Comfort/AEG Hausgeräte GmbH, Fagor Electrodomésticos S. Coop., Heatrae Sadia Heating Ltd, Lorenzi Vasco SpA, Merloni Termosanitary SpA, Siemens Heiztechnik, Société Thermique de Valence, Stiebel Eltron GmbH & Co. KG, Technoterm GmbH και Joh. Vaillant GmbH & Co. Όλες ασχολούνται με την παραγωγή και πώληση διαφόρων ειδών οικιακών συσκευών σε διάφορα κράτη μέλη.

3. ΣΧΕΤΙΚΗ ΑΓΟΡΑ ΚΑΙ ΘΕΣΗ ΤΩΝ ΜΕΡΩΝ

3. Η συμφωνία αφορά τους οικιακούς ηλεκτρικούς θερμαντήρες νερού με θερμοσυσσωρευτή (στο εξής αναφερόμενοι ως "ΟΗΘΝΘ") που χρησιμοποιούνται για την παροχή ζεστού νερού σε ιδιωτικές κατοικίες. Εκτός από τους ΟΗΘΝΘ, στην ΕΕ χρησιμοποιούνται γενικά διάφορες συσκευές ή συστήματα, όπως ταχυθερμοσίφωνες αερίου (είτε με φυσικό αέριο είτε με υγραέριο), θερμοσίφωνες αερίου με θερμοσυσσωρευτή, μικτοί θερμοσίφωνες που συνδυάζουν αέριο ή πετρέλαιο ντίζελ ("combi boilers") και συστήματα κεντρικής ή αστικής θέρμανσης. Η CECED ισχυρίζεται ότι οι τιμές και το κόστος εγκατάστασης για κάθε ένα από τα προϊόντα αυτά ποικίλλουν σημαντικά, ούτως ώστε μπορεί να μην είναι εύκολη η υποκατάσταση του ενός από το άλλο. Από την πλευρά της προσφοράς, οι εταιρείες κατασκευής δραστηριοποιούνται, σύμφωνα με την CECED, σε όλο το φάσμα αυτών των συσκευών. Η επικράτηση του ενός ή του άλλου συστήματος σε ένα κράτος μέλος εξαρτάται, απ' ότι φαίνεται, σε μεγάλο βαθμό από την διαθεσιμότητα των διαφόρων πρωτογενών πηγών ενέργειας για οικιακή χρήση, από τις σχετικές πολιτικές που εφαρμόζονται, καθώς και από τα εθνικά ή ακόμη και τα περιφερειακά οικιστικά πρότυπα. Στη βάση αυτή, η CECED ισχυρίζεται ότι οι διάφορες συσκευές και συστήματα παροχής ζεστού νερού σε ιδιωτικές κατοικίες, περιλαμβανομένων των ΟΗΘΝΘ, δεν μπορεί να θεωρηθούν ότι αποτελούν μία ενιαία αγορά προϊόντος.

4. Σύμφωνα με την CECED, καμία από τις εταιρείες κατασκευής ΟΗΘΝΘ δεν δραστηριοποιείται πραγματικά σε όλη την ΕΕ· οι πωλήσεις σε άλλα κράτη μέλη φαίνεται ότι δεν είναι ιδιαίτερα σημαντικές και, όταν υπάρχουν, είναι πολύ μικρότερες απ' ότι στη χώρα της εταιρείας κατασκευής. Η CECED ισχυρίζεται ότι, παρά το γεγονός ότι η αγορά των ΟΗΘΝΘ φαίνεται κατά συνέπεια να είναι κυρίως εθνική, το θέμα αυτό δεν χρειάζεται να κριθεί οριστικά στη συγκεκριμένη υπόθεση. Ανεξάρτητα από τον καθορισμό της γεωγραφικής αγοράς, ευρωπαϊκής ή εθνικής, τα μερίδια αγοράς των μερών και ο όγκος της σχετικής παραγωγής είναι αρκετά σημαντικά ώστε οι συμφωνίες να έχουν τουλάχιστον αισθητές επιπτώσεις στις σχετικές αγορές, σύμφωνα με την CECED.

5. Η CECED βεβαιώνει ότι οι ΟΗΘΝΘ δεν είναι ιδιαίτερα πολύπλοκα τα προϊόντα και ο όγκος των πωλήσεων παρουσιάζει στασιμότητα ή ακόμη και κάμψη στις περισσότερες εθνικές αγορές, που φαίνεται ότι έχουν μάλλον υψηλό βαθμό συγκέντρωσης. Τα μέρη της συμφωνίας κατέχουν προφανώς ηγετικές θέσεις στην αγορά των κρατών μελών τους. Η CECED δηλώνει ότι τα συνδυασμένα μερίδια αγοράς των μερών στα περισσότερα κράτη μέλη είναι υψηλότερα του 60 % και ότι, για την ΕΕ ως σύνολο, οι πωλήσεις τους ανέρχονται στο 65 % περίπου του συνόλου.

4. Η ΣΥΜΦΩΝΙΑ

6. Η συμφωνία καλύπτει κατά βάση τρεις σειρές στόχων που αφορούν: i) την παραγωγή και τις εισαγωγές των ΟΗΘΝΘ· ii) την παρακολούθηση και την υποβολή εκθέσεων· και iii) την προώθηση των τεχνολογικών εξελίξεων καθώς και την ευαισθητοποίηση των καταναλωτών. Η συμφωνία θα ισχύσει μέχρι τις 31 Δεκεμβρίου 2003.

7. Τα μέρη έχουν συμφωνήσει κυρίως τα ακόλουθα:

Παραγωγή και εισαγωγές: κατόπιν δέσμευσής τους να υποβάλουν δημόσιες δηλώσεις σχετικά με την κατανάλωση ενέργειας των ΟΗΘΝΘ τους, τα μέρη:

- μετά τις 31 Δεκεμβρίου 2000 - παύουν να παράγουν και να εισάγουν στην κοινότητα ΟΗΘΝΘ, των οποίων η απώλεια ενέργειας σε κατάσταση αναμονής, εκφρασμένη σε kWh ανά 24ωρο, υπερβαίνει τα ανώτατα επιτρεπόμενα όρια τιμών που ορίζει η συμφωνία. Οι τιμές αυτές ποικίλλουν για τις μικρές συσκευές (όγκου 25 έως 45 λίτρων), τις κάθετες (45 έως 220 λίτρων), και τις οριζόντιες (45 έως 220 λίτρων)(1),

- μέχρι την 1η Ιανουαρίου 2002 - αναλαμβάνουν τη δέσμευση να περιορίσουν την μέση σταθμισμένη απώλεια ενέργειας σε κατάσταση αναμονής των συσκευών τους σε ορισμένα κατώτατα όρια για κάθε μία από τις ανωτέρω κατηγορίες ΟΗΘΝΘ, εκτός από τους θερμοσίφωνες με σωλήνα απαγωγής στο Ηνωμένο Βασίλειο, όπου αυτά τα κατώτατα όρια θα ισχύσουν από το τέλος του 2002(2).

Παρακολούθηση και υποβολή εκθέσεων: Η CECED θα δημιουργήσει και θα τηρεί μια βάση δεδομένων όπου θα αναφέρονται αναλυτικά όλα τα μοντέλα ΟΗΘΝΘ που κυκλοφορούν στην κοινοτική αγορά από όλους τους συμμετέχοντες. Η βάση αυτή θα τεθεί στη διάθεση της Ευρωπαϊκής Επιτροπής και των εθνικών αρχών. Η εκπλήρωση των στόχων της συμφωνίας θα ελέγχεται από ανεξάρτητο εμπειρογνώμονα που θα υποβάλει ετήσιες εκθέσεις στην CECED και την Επιτροπή. Η ίδια η CECED θα υποβάλει μία ετήσια έκθεση στην Επιτροπή με τα συνολικά στοιχεία για την εκπλήρωση αυτών των στόχων. Τα ατομικά στοιχεία δεν θα αποκαλύπτονται στα άλλα μέρη, περιλαμβανομένων και των μελών της CECED.

Ευαισθητοποίηση των καταναλωτών και τεχνολογική πρόοδος: οι συμμετέχοντες συμφώνησαν να ευαισθητοποιήσουν τους καταναλωτές και τους υπεύθυνους των εγκαταστάσεων σχετικά με την εξοικονόμηση ενέργειας, την ανάπτυξη συστημάτων μόνωσης και τις άλλες μεθόδους για περαιτέρω μείωση των απωλειών ενέργειας σε κατάσταση αναμονής.

5. ΙΣΧΥΡΙΣΜΟΙ ΤΗΣ CECED

8. Σύμφωνα με την CECED, ακόμη και σε περίπτωση που η συμφωνία περιορίζει τον ανταγωνισμό κατά την έννοια του άρθρου 81 παράγραφος 1, θα συμβάλει στην τεχνολογική πρόοδο, δεδομένου ότι οι ΟΗΘΝΘ που δεν θα επιτρέπονται πλέον, θα αντικατασταθούν από άλλους, περισσότερο αποτελεσματικούς που θα προσφέρουν τις ίδιες υπηρεσίες με λιγότερη κατανάλωση ενέργειας. Η CECED ισχυρίζεται ότι, με την πλήρη εφαρμογή της συμφωνίας, θα βελτιωθεί η ενεργειακή απόδοση των συσκευών αυτών που πωλούνται στην ΕΚ κατά 29,1 %. Επίσης, η μείωση της απώλειας ενέργειας σε κατάσταση αναμονής των συσκευών αυτών στην ΕΚ, με την πλήρη εφαρμογή της συμφωνίας, θα οδηγήσει μακροπρόθεσμα σε εξοικονόμηση ηλεκτρικής ενέργειας κατά 9,8 TWh το χρόνο, σε σύγκριση με ένα σενάριο διατήρησης των σημερινών συνθηκών. Η CECED θεωρεί ότι, ως ιδιώτες αγοραστές, οι καταναλωτές θα πραγματοποιήσουν οικονομίες χάρη στη μείωση των λογαριασμών ηλεκτρικού ρεύματος που πληρώνουν, πράγμα που θα επιτρέψει την αντιστάθμιση των υψηλότερων δαπανών αγοράς των συσκευών.

9. Η CECED υπογραμμίζει ότι η συμφωνία αφήνει στις εταιρείες παραγωγής την ελευθερία να χρησιμοποιήσουν τις μεθόδους της επιλογής τους για την εκπλήρωση των υποχρεώσεών τους και ότι οι διάφορες διατάξεις της συμφωνίας είναι αναγκαίες για την εξασφάλιση των ανωτέρω πλεονεκτημάτων. Σύμφωνα με την CECED, οι ενδιαφερόμενες επιχειρήσεις έχουν ήδη στη διάθεσή τους διάφορες εναλλακτικές τεχνικές λύσεις. Η συμφωνία δεν φαίνεται να περιορίζει άμεσα τα μέρη όσον αφορά τους άλλους ανταγωνιστικούς παράγοντες, όπως η τιμή, η εικόνα του σήματος και οι τεχνικές επιδόσεις, που βαρύνουν περισσότερο κατά τη λήψη της απόφασης αγοράς μιας συσκευής σε σχέση με την ενεργειακή απόδοση, σύμφωνα με την CECED.

6. ΠΡΟΘΕΣΗ ΤΗΣ ΕΠΙΤΡΟΠΗΣ

10. Σύμφωνα με τις "Κατευθυντήριες γραμμές για την εφαρμογή του άρθρου 81 της συνθήκης ΕΚ σε συμφωνίες οριζόντιας συνεργασία"(3), η Επιτροπή προτίθεται να λάβει ευνοϊκή θέση όσον αφορά την κοινοποιηθείσα συμφωνία. Προηγουμένως, καλεί όλους τους ενδιαφερόμενους τρίτους να υποβάλουν τις παρατηρήσεις τους εντός 30 ημερών από τη δημοσίευση της παρούσας ανακοίνωσης στην ακόλουθη διεύθυνση, αναφέροντας τα στοιχεία - COMP.F.1/37.893 CECED Water Heaters. Ευρωπαϊκή Επιτροπή Γενική Διεύθυνση Ανταγωνισμού

Directorate F - Consumer goods and capital goods industries

Rue de la Loi/Wetstraat 200 Β - 1049 Βρυξέλλες.

(1) Οι ανώτατες επιτρεπόμενες τιμές έχουν ως εξής: α) μικροί θερμοσίφωνες χωρίς σωλήνα απαγωγής: 0,1474 + 0,0719 × 2/3 του όγκου, μικροί θερμοσίφωνες με σωλήνα απαγωγής: 0,1561 + 0,0802 × 2/3 του όγκου, β) κάθετοι θερμοσίφωνες χωρίς σωλήνα απαγωγής: 0,224 + 0,0663 × 2/3 του όγκου, κάθετοι θερμοσίφωνες με σωλήνα απαγωγής: 0,236 + 0,074 × 2/3 του όγκου και γ) οριζόντιοι θερμοσίφωνες χωρίς σωλήνα απαγωγής: 0,939 + 0,0104 × όγκος, οριζόντιοι θερμοσίφωνες με σωλήνα απαγωγής: 1,034 + 0,0116 × όγκος.

(2) Τα κατώτατα όρια έχουν ως εξής: α) μικροί θερμοσίφωνες: 0,13 + 0,0553 × 2/3 του όγκου, β) κάθετοι θερμοσίφωνες 0,2 + 0,051 × 2/3 του όγκου και γ) οριζόντιοι θερμοσίφωνες: 0,75 + 0,008 × όγκος.

(3) ΕΕ C 3 της 6.1.2001, σ. 3, και συγκεκριμένα κεφάλαιο 7, "Περιβαλλοντικές συμφωνίες", σημεία 180, 186, 189-90 και 194 έως 197.